Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: rendjét, vagy akadályozná feladat- és hatáskörének illetéktelen befolyástól mentes gyakorlását, szolgálati titokká minősíthető. (A minősítés formai és tartalmi kritériumait az államtitokról és a szolgálati titokról szóló 1995. évi LXV. törvény
Paragraph Index: 1148

4. A szerzői jog és az úgynevezett szomszédos jogok érvényesítése egyes esetekben a Szolgálat által kezelt adatok nyilvánosságának korlátozását jelentheti. A közérdekűség és a szerzői jog konfliktusában azonban az utóbbi csak leszűkítve értelmezhető: a létrejött mű szabad felhasználását korlátozhatja, az annak nyersanyagát képező közérdekű adatokét azonban általánosságban nem. A szerzői jog által lefedett mű (tanulmány, megírt konferencia-előadás, publikáció) közvetlen nyersanyagául szolgáló közérdekű adatok nyilvánossága a készülő műre tekintettel átmenetileg korlátozható, e korlátozás azonban legfeljebb a mű nyilvánosságra hozataláig tarthat. A kizárólag a műhöz készített számítások, elemzések a szerző jegyzeteinek, munkaanyagainak tekinthetők, amelyeket nem kell hozzáférhetővé tennie. A kutatás tudományos volta önmagában nem korlátozza a megismerhetőséget. Fontos megjegyezni, hogy a közérdekű adatok nyilvánosságának korlátozása egy készülő műre hivatkozva nem tarthat indokolatlanul hosszú vagy meghatározhatatlan ideig. A Szolgálat alapfeladatához tartozó adatgyűjtés pedig nem szolgálhatja kizárólag egy későbbi publikáció vagy publikációk célját; a Szolgálat kezelésében lévő adatok teljes körét tehát nem lehet erre hivatkozással a nyilvánosság elől elzárni. A szerzői jogos tudományos művek felhasználhatóságával kapcsolatban számos törvényi rendelkezés alkalmazható, például a nyilvánosságra hozatal előtti tájékoztatás korlátozása, a mű integritásához való jog, a szerzőként való feltüntetés 1999/79/II. szám joga, az idézés, hivatkozás szabályai, a szerző személyhez fűződő jogainak időbeli korlátlansága stb. Ez ugyanakkor azt is jelenti, hogy a szerzői jog csak azoknál a műveknél alkalmazható a közérdekű adatok nyilvánosságának korlátozására, amelyeket valóban megillet a szerzői jogi védelem, mégpedig valamennyi aspektusában.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes